Més de 14.000 alumnes inicien el curs escolar a la ciutat
09 de setembre 2024

Més de 14.000 alumnes d’Infantil i Primària han iniciat hui les classes als centres escolars del municipi. Un començament de curs que ha transcorregut “amb total normalitat”, segons ha explicat el regidor d’Educació, Raúl Palmero, que ha aprofitat per a desitjar “un bon inici de l’any escolar” a tota la comunitat educativa, alhora que ha reclamat “una major aposta de la Generalitat per l’educació pública de qualitat al nostre municipi”.

“Des de l’Ajuntament estem complint amb els nostres compromisos amb la comunitat educativa, però necessitem el suport de l’administració autonòmica”, ha demanat Palmero. Així, de cara a l’inici del curs escolar, el govern municipal ha invertit 100.000€ en millores als centres educatius de la ciutat. Entre elles, “la rehabilitació d’un mur que afectava a l’aulari del CEIP Mestre Tarazona i la reparació de les canonades del CEIP Cronista Chabret, que presentaven problemes de pèrdues i es trobaven en mal estat”.

La problemàtica amb l’arena del pati del CEIP Joaquin Rodrigo també s’ha solucionat, amb la col·locació de grava, així com la del recinte firal, que afectava al CEIP Montíber i l’IES Jaume I. D’altra banda, s’ha intervingut en el sostre del gimnàs del CEIP Baladre i el CEIP Mestre Tarazona i “en breu començaran les obres de millora de l'accessibilitat al CEIP Vilamar i CEIP Cervantes”, ha explicat el regidor d’Educació.

**Més centres escolars**

“Fa més d’un any que advertim a la Conselleria que la ciutat necessita, de manera imminent, almenys tres centres educatius més: dos d’Infantil i Primària i un d’Educació Secundària”, ha expressat l’edil d’Educació. La preocupació municipal davant la falta de places creix en paral·lel a l’augment de població que està experimentant la ciutat. “Cada curs ens trobem un major nombre de població sobrevinguda amb necessitats d’escolarització. Necessitem una major oferta educativa per a garantir unes ràtios que permeten a l’alumnat rebre classes en unes circumstàncies adequades”, ha explicat Palmero, qui ha incidit en què esta situació “també empitjora les condicions de treball del professorat, que no pot atendre convenientment els i les menors”.

Des de fa mesos, l’Ajuntament de Sagunt es troba denunciant la “inacció” de la Conselleria d’Educació respecte a la falta de places en totes les etapes educatives. Una circumstància que ha sigut particularment greu respecte a les matriculacions en Batxillerat, però que ha afectat també la resta de cicles educatius. “Fins ara, la problemàtica ha anat resolent-se amb ‘pegats’, però l’augment de ràtios i les aules improvisades fora dels centres educatius, com la de l’IES Camp de Morvedre a l’Escola Oficial d’Idiomes o la de l’IES María Moliner a l’Escola Permanent d’Adults, no són una solució”, ha manifestat el regidor.

**Rehabilitació del CIPFP Eduardo Merello**

Així mateix, el regidor també ha posat èmfasi en la necessitat de procedir a la rehabilitació del CIPFP Eduardo Merello, sobre el qual l’Ajuntament de Sagunt “encara no té constància que s’haja produït cap avanç”. “La formació és un dels pilars sobre els quals se sustenta el creixement i el progrés del nostre municipi. És fonamental per a garantir oportunitats a la nostra joventut i per a dotar al nostre teixit industrial de personal qualificat”, ha dit Palmero. Per això, “des de l’Ajuntament, juntament amb tota la comunitat educativa, continuarem lluitant perquè la Generalitat atenga les nostres necessitats i millore les infraestructures educatives”.

*   [](http://www.facebook.com/sharer.php?u=https://aytosagunto.es/va/actualitat/mes-de-14-000-alumnes-inicien-el-curs-escolar-a-la-ciutat/ "Facebook")
*   [](http://twitter.com/share?url=https://aytosagunto.es/va/actualitat/mes-de-14-000-alumnes-inicien-el-curs-escolar-a-la-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mes-de-14-000-alumnes-inicien-el-curs-escolar-a-la-ciutat/ "Linked In")
*   [](mailto:?body=https://aytosagunto.es/va/actualitat/mes-de-14-000-alumnes-inicien-el-curs-escolar-a-la-ciutat/)